मांट्रियल। रोमानिया की सिमोना हालेप ने अमेरिका की स्लोएन स्टीफंस से 7-6, 3-6, 6-4 की जीत के साथ रोजर्स कप महिला एकल का खिताब अपने नाम कर लिया है। रोमानियाई खिलाड़ी ने इसी के साथ तीन वर्षाें में अपना दूसरा रोजर्स कप खिताब जीता। यह 2018 सत्र का उनका तीसरा खिताब भी है। रोमानियाई खिलाड़ी ने करीबी मुकाबले में दिन का तीसरा एस लगाते हुए मैच जीता। हालेप ने जीत के बाद कहा, मेरे लिए विजयी समारोह में एक बार फिर खड़े होना गर्व की बात है। मुझे अहसास हो रहा है कि मैं अपने टेनिस के सर्वश्रेष्ठ स्तर पर पहुंच गयी हूं।